Ge o fihlile mafelelong a tšohle …

Modimo o go nea bophelo

Tšhomišompe ya dinotagi le diokobatši ga se selo se se mpsha. Bibele gantši e bolela ka ga ditlamorago tša tšhomišompe ya dinotagi yeo e sepelelanago le tšhomišompe ya diokobatši.

Mongwadi wa Diema o sebotša gore:

Mang le mang yo a tagwago ke setlatla.

DIEMA 20:1b

Tšhomišompe ya diokobatši e iša maitshwarong ao a swabišago

Kanegelo ya Lote ke mohlala o mobotse wa go bontšha ka fao tšhomišompe ya bjala e ka robago boitshwaro bja motho gomme ya tliša bogoboga.

Morwedi yo mogolo a re go ngwanabo: “Tatagorena o a tšofala, gomme ga go banna mo nageng ye ba ba tlago tla ba robala le rena bjalo ka ge e le setlwaedi lefaseng ka moka. Tlaa re tagiše tatagorena beine, gore re tle re kgone go robala naye mme re be le bana le yena.” Bošego bjoo ba mo noša beine, mme morwedi yo mogolo a robala naye; fela Lote a se tsebe taba yeo.

GENESE 19:31-33

Meso e mentši morago ga bošego bjo bo fetilego?

O ikwa nke o ka gare ga lewatle, nke o patlame godimo ga dithapo tša leselawatle. O re: “Ke swanetše go ba ke itiilwe ka se gobatšwe. Ke swanetše go ba ke papatlilwe ke sa kwe. Ke tla tsoga neng ka yo tšea se setee?”

DIEMA 23:34-35

Nako ya go itekola

Ka fao, le itlhokomele gabotse ka mo le phelago ka gona. Le se phele bjalo ka mašilo, le phele bjalo ka bahlale. Le dule le direla Morena ka phišego, gobane lefase leno ke le lebe. Ka gona, le se dire tša bošilo; sa lena e be go kwešiša se e lego thato ya Morena.

Le se tagwe ke bjala, ka gobane moo ke mo go tšwago bohlola; sa lena e be go tlala Moya wa Modimo.

BAEFESO 5:15-18

Bota Modimo, e sego diokobatši

“Ba lehlogonolo ke bao ba botilego Modimo,

gobane mmušo wa Modimo ke wa bobona.”

MATEU 5:3

O ngwana wa Modimo

Kgane ga le tsebe ge mebele ya lena e le tempele ya Moya wo Mokgethwa wo o phelago mo go lena, wo le o filwego ke Modimo? Gape ga le sa le ba lena beng, Modimo o le rekile, gomme bjale le ba gagwe. Ka gona mebele ya lena le e šomišetše go tumiša Modimo.

1 BAKORINTE 6:19-20

Modimo o go maatlafatša letšatši ka letšatši

Bophelong bja ka ka moka

o mpha tše botse ka bontši,

gore ke no fela ke tiile,

ke le yo mofsa bjalo ka ntšhu.

DIPESALOME 103:5

Bea mahlo a gago go nepo

Ga se gore ke re ke šetše ke atlegile goba gona go ba yo a phethegilego. Se ke se dirago ke go leka go thopa sefoka, ka gobane le nna Kriste o šetše a nthopile. Banabešo, ga se gore ke ipona nke ke šetše ke se thopile. Aowa; se ke se dirago ke gore tša ka morago ga ka ke a di lebala, ka obelela tša ka pele ga ka.

BAFILIPI 3:12-13

Modimo o mpshafatša tšohle

Ka lebaka leo, ge motho e le wa Kriste e ba sebopiwa se sefsa; tša kgale di fetile, go tlile tše difsa.

2 BAKORINTE 5:17

Gopola

Tšeo di fetilego ga di sa na mohola, eupša seo o se dirago ka bokamoso bja gago ke sona se lego mohola!

Ge o nyaka thušo ka ga bokgoba letšetša:
Alcoholics Anonymous 0861 435 722
Narcotics Anonymous 083 900 6962
SANCA 0861 472 622

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app